Lagman
Lagman (ujgurski: لەغمەن leghmen, ләғмән kazaški: лағман, lağman; uzbečki: lagʻmon; tadžički: лағмон, kirgiski: лагман, lagman, ruski: Лагман), latiaozi (kineski: 拉条子) ili bànmiàn (kineski: 拌面), srednjoazijsko je i kinesko (dungansko i ujgursko) jelo koje se priprema od mesa (uglavnom janjetine), povrća i posebnih rezanaca. Istoimeni rezanci se ne režu od razvijenog tijesta, već se rezanci izvlače iz komada tijesta. Ovisno o načinu pripreme, lagman podsjeća na juhu ili jelo s rezancima. Recept se razlikuje ovisno o regiji, primjerice u sjevernom Afganistanu i Tadžikistanu priprema se sa slanutkom. Jelo je poznato u većini država nasljednica Sovjetskog Saveza, a smatra se nacionalnim jelom u zemljama poput Kirgistana i Uzbekistana. Krimsko-tatarska kuhinja također je usvojila lagman iz uzbečke kulture.